URRUTIA OIANGUREN (EAJ, 2018-02-15):
Legebiltzar-buru andrea, sailburu anderea, legebiltzarkideok, jaun-andreok, egun on guztioi.
Egia esan, bada garaia tertzioz aldatuko dezagun, bada garaia familia politiken arloan, sesio-aldiz sesio-aldi, behin eta berriro mozio bera errepikatu eta tratatzeari uzteko; bada garaia ikuspegi zabalagoa izateko, argi luzeak ipintzeko; bada garaia ikasten joan gaitezen hemen, besteak beste, baina bereziki esango nuke nik, gure herria hurrengo 10-15 urtetarako proiektatzeko gaudela eta ez dribling laburreko filigranekin honekin norbere burua nabarmentzeko.
Herri honek, Euskadik, beste zerbait merezi du. Euskadik beste zerbait merezi baitu demografiarekin duen arazo larri eta erronka itzelaren aurrean, diru-laguntzen aldeko apustu sendoagoa izan beharko den egoera bat, bai, helburutzat politika positiboak handitu eta zabalduko dituen herri plana osatzeko.
Demografia eta familien laguntza herri erronka bat da, lehentasun bat gobernu honentzat, lehendakariak berak, otsailaren 2an emandako erantzunean adierazi bezala.
Familia politikak ez direlako diru ematea familia politiken lidergoa daramala erakutsi nahi duen alderdiaren itxurakeria asebetetzeko. Planaren ekintzetan ekimenak eta aurrekontuak gehitu beharko dituen plan bat, besteak beste, jaiotzarako bizimodu pertsonal, familiar eta laboralaren kontziliaziorako laguntzak, gurasotasun positiborako politikak, familia bitartekaritzako neurriak, kontziliazio arduratsurako zerbitzua, kontziliazio neurriak euren egituretan sartzeko enpresentzako aholkularitza, adingabearen interes gorena edo Haurreskolak Partzuergoarekiko babesa bere baitan hartuko dituen plana behar du eta merezi du Euskadik.
Jomugatzat politika proaktibo eta positiboak zabaltzea hartuko duen plana, herri ituna baita honetan ere, Europako eredura hurbilduko gaituen konpromisoekin, garapen sozial eta ekonomikorako gako izango diren familia, hizkuntza eta berdintasun politiken herri ituna eta plana.
Konpromiso hauek haurtzaroaren inguruko inbertsioan aurrerakada nabarmena izatera eramango gaituzte, aukera berdintasuna eta mugikortasun soziala ahalbidetzeko baldintzak sortzera, enplegua, emantzipazioa eta gaztediaren heldutasunerako trantsizioa bideratzera, emakumezkoen lan sarbidea erraztera, ordaindutako eta kalitatezko enplegura, egun ezagutzen dugun soldata arrakala gutxitzen saiatuz.
Erronka horiek ditugu aurrez aurre. Ez da desafio makala datorkiguna, eta horrek denok behar gaitu. Kontua hemen ez da nork lideratzen duen familia politiken ekimenak, balizko eta nolabaiteko premia politikoen arabera.
Ikuspegi zabalago bat behar dugu, argi luzeak ipini. Honek ez du gobernu baten itun eta plana izan behar, honek herri baten ituna eta plana behar du izan.
Horretarako, beraz, izan dezagun kontutan sarritan inguratzen gaituen arriskua, hondamendira iristeko bi modu erraz daudela, alegia: Ezinezkoa eskatzea eta saihestezina den atzeratzea.
Horregatik, enegarren aldiz baita gai honetan ere behar duguna akordioa da, akordio zabala, jasangarria, iraunkorra, gugan, gure seme-alabengan pentsatutakoa, neoliberala, progrea eta antzerako klixeetatik kanpo utziko gaituena.
Eta akordio bidea jorratze aldera, gaur erdibideko bat sinatzea erabaki dugu, Alderdi Popularrak aurkeztu zuen ekimenaren inguruan.
Akordio bat azken garaiotan dakargun dinamikari amaiera emateko, zikloa ixteko ere akordioa sinatzea erabaki baitugu.
Plana lau hilabetetan etorriko dela eta familiei IV planean laguntzak areagotzearen aldeko apustua egitea ez delako oso zaila. Ez dira etxerako lan asko eta zailak.
Jaurlaritzak egitera zihoanak, bestalde; eta egitera doana, bestalde. Eta ekimen honekin edo ekimen hau gabe Jaurlaritzak egingo zituzkeena.
Garai berri baten atarian gaude. Akordio honekin ziklo bat ixten da eta akordioaren bitartez, ireki dezagun beste bat.
Eskerrik asko.